SET ปิดเช้าลบกว่า 14 จุด รับปัจจัยตปท. หลังเฟดปรับขึ้นดอกเบี้ยตามคาด 0.25%
SET ปิดเช้าลบกว่า 14 จุด รับปัจจัยตปท. หลังเฟดปรับขึ้นดอกเบี้ยตามคาด 0.25% โดยดัชนีเช้านี้ปิดที่ระดับ 1,704.09 จุด ลดลง 14.25 จุด หรือ 0.83% มูลค่าการซื้อขาย 2.89 หมื่นลบ.
14 มิ.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (14 มิ.ย.) ระดับ 1,704.09 จุด ลดลง 14.25 จุด หรือ 0.83% มูลค่าการซื้อขาย 28,896.93 ล้านบาท
ด้าน นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้คาดว่าจะปรับตัวลงตามตลาดหุ้นในภูมิภาคเอเชียเช้านี้ที่ติดลบกันทั่วหน้า รับ Sentiment ลบระยะสั้นจากผลประชุมธนาคารกลางสหรัฐ (เฟด) ที่ปรับขึ้นอัตราดอกเบี้ยตามคาดที่ 0.25% และมีการส่งสัญญาณในครึ่งหลังปีนี้ จะปรับขึ้นอัตราดอกเบี้ยอีก 2 ครั้งในเดือน ก.ย. และธ.ค.ทำให้ปีนี้เฟดจะปรับขึ้นอัตราดอกเบี้ยเป็น 4 ครั้ง จากเดิมที่คาดจะขึ้นแค่ 3 ครั้ง ตอนนี้ก็มีความชัดเจนแล้ว
ทั้งนี้ ก็ไม่ดีกับตลาดหุ้นที่มีการปรับขึ้นอัตราดอกเบี้ยเร็วกว่าที่ตลาดคาดไว้ เนื่องจากจะทำให้เงินดอลลาร์สหรัฐฯแข็งค่าขึ้น เมื่อเทียบกับเงินในเอเชียที่จะอ่อนค่าลง รวมถึงเงินบาทที่จะอ่อนค่าด้วย เพราะ Fund Flow คงจะไหลออกจากเอเชียไปสู่สหรัฐฯ และการปรับขึ้นอัตราดอกเบี้ยก็จะกระทบต่อต้นทุนการเงินของบริษัทจดทะเบียนด้วย
อย่างไรก็ดี ตลาดบ้านเราคงจะปรับตัวลงไม่มาก เพราะวอลุ่มเทรดโดยรวมมีค่อนข้างน้อยอยู่แล้ว และนักลงทุนต่างชาติก็ขายมาตลอด เพียงแต่ขณะนี้ตลาดบ้านเราก็ไม่ได้มีปัจจัยบวกอะไรเข้ามาด้วย นอกจากนี้ยังต้องติดตามการประชุมธนาคารกลางยุโรป (ECB) ต่อไป โดยตามประเด็นเรื่องจะยุติการทำมาตรการผ่อนคลายเชิงปริมาณ (QE) เมื่อใด และในวันศุกร์นี้ก็ให้ติดตามการประกาศหุ้นเข้า/ออกใน SET50
พร้อมให้แนวรับ 1,710 จุด ส่วนแนวต้าน 1,724 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 3,032.98 ล้านบาท ปิดที่   50.50 บาท ลดลง   0.50 บาท
SCC     มูลค่าการซื้อขาย 1,868.66 ล้านบาท ปิดที่  434.00 บาท ลดลง  10.00 บาท
PTTGC   มูลค่าการซื้อขาย 1,839.74 ล้านบาท ปิดที่   83.75 บาท ลดลง   2.75 บาท
KBANK   มูลค่าการซื้อขาย 1,100.26 ล้านบาท ปิดที่  198.00 บาท ลดลง   2.00 บาท
AOT     มูลค่าการซื้อขาย 1,045.25 ล้านบาท ปิดที่   67.50 บาท ราคาไม่เปลี่ยนแปลง